**AIŠKINAMASIS RAŠTAS**

**Dėl Molėtų r. Alantos gimnazijos Balninkų pradinio ugdymo skyriaus likvidavimo**

**1. Parengto tarybos sprendimo projekto tikslai ir uždaviniai:**

Parengto Molėtų rajono savivaldybės tarybos sprendimo projekto „Dėl Molėtų r. Alantos gimnazijos Balninkų pradinio ugdymo skyriaus likvidavimo“ tikslas – vykdyti Molėtų rajono savivaldybės tarybos 2018 m. gegužės 30 d. sprendimą Nr.B1-139 „Dėl Molėtų rajono savivaldybės tarybos 2016 m. kovo 31 d. sprendimo Nr.B1-61 „Dėl Molėtų rajono savivaldybės bendrojo ugdymo mokyklų tinklo pertvarkos 2016-2020 metų bendrojo plano patvirtinimo“ pakeitimo“, kuriame patvirtinta, kad nuo 2018 m. rugsėjo 1 d. likviduojamas Molėtų r. Alantos gimnazijos Balninkų pradinio ugdymo skyrius.

Teikiamo sprendimo projekto likviduoti Molėtų r. Alantos gimnazijos Balninkų pradinio ugdymo skyrių argumentai:

nuo 2018 m. rugsėjo 1 d. Balninkų pradinio ugdymo skyriuje lieka tik 3 mokiniai (netikėtai išvykus 2 šeimoms su 5 vaikais). Balninkų pradinio ugdymo skyriaus situacija buvo aptarta vykusiame susirinkime su skyriaus bendruomene, kurios nariai (tėveliai, mokytoja, darbuotoja) skyriaus likvidavimui neprieštaravo.

Likvidavus Balninkų pradinio ugdymo skyrių, mokiniai geltonuoju autobusu bus pavežami į Molėtų r. Alantos gimnaziją.

Likviduojamo Balninkų pradinio ugdymo skyriaus mokytojai buvo siūloma dirbti Alantos gimnazijoje lietuvių kalbos mokytoja, tačiau ji atsisakė. Mokytojai ir darbuotojai bus išmokėta išeitinė kompensacija.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymas;

Lietuvos Respublikos švietimo įstatymas.

**3. Galimos teigiamos ir neigiamos pasekmės priėmus siūlomą tarybos sprendimo projektą:**

Teigiamos pasekmės priėmus teikiamą sprendimo projektą: veiksmingesnis ugdymas, mažinamos „tuščios“ vietos mokyklose, racionaliau naudojamos švietimui skirtos lėšos.

Neigiamų pasekmių nėra.

**4. Priemonės sprendimui įgyvendinti:**

Molėtų r. Alantos gimnazija privalo raštu pranešti kiekvienam mokiniui apie skyriaus likvidavimą ne vėliau kaip per vieną mėnesį nuo sprendimo priėmimo dienos.

Molėtų r. Alantos gimnazija turi parengti naują mokyklos nuostatų projektą ir pateikti Molėtų rajono savivaldybės tarybai patvirtinti.

**5. Lėšų poreikis ir jų šaltiniai (prireikus skaičiavimai ir išlaidų sąmatos):**

Išeitinės kompensacijos 2 darbuotojams.

**6..Vykdytojai, įvykdymo terminai:**

Vykdytojai – Molėtų r. Alantos gimnazija, Molėtų rajono savivaldybės administracijos Kultūros ir švietimo skyrius. Įvykdymo terminai – 2018 m. rugpjūčio 31 d.